Kruger-leeus van kant gemaakArgieffoto. Foto: SANParks Drie van die leeumannetjies wat Sondagaand uit die Krugerwildtuin in Mpumalanga ontsnap het, is van kant gemaak. Daar is aanvanklik vermoed vier leeus het ontsnap, maar spanne van SANParke en die Mpumalanga-park-en-toerisme-agentskap (MPTA) het sedertdien vasgestel dat daar slegs drie leeus ontsnap het. Die leeus is vroeër die week naby Matsulu, ŉ nedersetting buite die park, opgemerk. Die nedersetting is sowat 40 km oos van Nelspruit. Kholofelo Nkambule, woordvoerder van die MPTA, het Vrydag aan Maroela Media gesê ŉ boer van die Maravallei-omgewing het Donderdag een van die leeus doodgeskiet nadat die leeu een van sy beeste vir prooi gevang het. Die boer het nog ŉ leeu gewond voordat die diere in ŉ onherbergsame gebied in gevlug het. “Ons spanne is in die omgewing ontplooi nadat die voorval aangemeld is. ŉ Helikopter is gebruik om die leeus op te spoor want dit was nie moontlik om dadelik te voet by die diere uit te kom of om hulle met ŉ pyl te verdoof nie. Aangesien een van die leeus gewond was en dié dier groot risiko’s ingehou het, is die moeilike besluit geneem om die leeus te skiet,” het sy gesê. Sibiya het SANParke bedank vir hul ondersteuning en hulpbronne. Sy het gesê die boere en die gemeenskap in die omgewing het ook voortdurend inligting verskaf. Dit volg skaars twee maande nadat vyf jong leeumannetjies in die Komatipoort-omgewing uit die wildtuin ontsnap het, nadat hulle vermoedelik deur ander dominante mannetjies uit die reservaat verdryf is. Vier van dié leeus is kort daarna gevang en veilig teruggeneem na die wildtuin, een het egter alle spoorsnyers ontduik en is vermoedelik self terug in die reservaat in. Dr. Markus Hofmeyr, SANParke se hoofveearts, het Dinsdag gesê dit is belangrik om kennis te neem dat die leeubevolking eksponensieel gegroei het en ŉ kenmerkende faktor is vir leeumannetjies om vir nuwe gebiede in die park te soek. Hy het gesê dit is hoogs onwaarskynlik dat die drie leeus wat Sondag ontsnap het, dieselfde is as dié wat twee maande gelede in die Komatipoort-omgewing uitgekom het. Nkambule het gesê die MPTA weet glad nie hoe die leeus Sondag ontsnap het nie en ŉ ondersoek sal deur SANParke van stapel gestuur moet word. Die vorige leeus het vermoedelik deur die Komatirivier ontsnap, aangesien die rivier laag was weens min seisoenale reën. Die bestuur van SANParke reken dit is nie ongewoon dat leeus uit die wildtuin ontsnap nie en dat tot 20 sodanige voorvalle per jaar aangemeld word. Lees meer hier.